b"\n_START_ARTICLE_\nEurovision Song Contest 1987\n_START_SECTION_\nBakgrunn\n_START_PARAGRAPH_\nEtter seieren med Sandra Kim og \xc2\xabJ'aime la vie\xc2\xbb i Bergen \xc3\xa5ret f\xc3\xb8r, var Belgia vertskap for konkurransen for f\xc3\xb8rste gang. Ansvaret for \xc3\xa5 velge Belgias bidrag g\xc3\xa5r p\xc3\xa5 rundgang mellom den franskspr\xc3\xa5klige kringkasteren\xc2\xa0RTBF\xc2\xa0og den flamske kringkasteren\xc2\xa0BRT. I 1986 var det RTBF som valgte l\xc3\xa5ten, mens i 1987 var det BRT som hadde jobben med \xc3\xa5 velge vertslandets bidrag. Den internasjonale finalen ble imidlertid arrangert av RTBF, siden det var denne kringkasteren som hadde sikret Belgia sin f\xc3\xb8rste seier i Eurovision Song Contest._NEWLINE_Kanalen la finalen til konsert- og konferanselokalet Palais du Centenaire i Heysel-parken i Brussel. Parken ble bygget i anledning verdensutstillingen i 1935 og senere utvidet i anledning Expo 58 \xe2\x80\x93 verdensutstillingen i Brussel i 1958. Blant byggene i parken er Brussels signaturmonument Atomium._NEWLINE_Hellas og Italia kom tilbake i konkurransen etter frav\xc3\xa6ret \xc3\xa5ret f\xc3\xb8r, og dermed steg deltakerantallet til rekordh\xc3\xb8ye 22 land. Det \xc3\xb8kende deltakerantallet gjorde at EBU satte en \xc3\xb8vre grense p\xc3\xa5 22 land i \xc3\xa5rene fremover. Dette f\xc3\xb8rte til utfordringer for blant annet Malta, som signaliserte et \xc3\xb8nske om \xc3\xa5 returnere til konkurransen. F\xc3\xb8rst i 1991, da Nederland sto over, fikk Malta slippe til, og \xc3\xa5ret etter \xc3\xb8kte EBU deltakergrensen til 23 land, siden til 25, i 2003 til 26 f\xc3\xb8r semifinaler uten begrensning av deltakerland._NEWLINE_Programleder var Viktor Lazlo som tross sitt maskuline fornavn, er en kvinne. Hun heter egentlig Sonia Dronier, men tok navnet fra Paul Henreids karakter Victor Laszlo i filmklassikeren Casablanca fra 1942. Lazlo er f\xc3\xb8dt i Lorient i Frankrike, men flyttet til Belgia for \xc3\xa5 studere. Der gjorde hun etter hvert suksess som sanger og fikk i en alder av 27 \xc3\xa5r programlederjobben for Eurovision Song Contest._NEWLINE_I dagene f\xc3\xb8r finalen kritiserte norsk presse RTBF for en kaotisk oppladning til finalen. NTB mente den belgiske kringkasteren burde ha sendt en delegasjon til Bergen for \xc3\xa5 l\xc3\xa6re hvordan en lager liv omkring et arrangement som Eurovision Song Contest. \xc2\xabRot, forsinkelser, forvirring og krisem\xc3\xb8ter h\xc3\xb8rte til dagens orden uka f\xc3\xb8r sendingen\xc2\xbb, skrev NTB etter finalen. Den irske underholdningssjefen sa ogs\xc3\xa5 at de ville reise til Bergen, og ikke Brussel, for \xc3\xa5 hente inspirasjon til finalen i Dublin \xc3\xa5ret etter._NEWLINE_Torsdagen f\xc3\xb8r finalen inviterte imidlertid RTBF til gallamiddag for alle delegasjonene. Samtlige land m\xc3\xb8tte opp, med unntak av den norske delegasjonen. Ved Norges 20-mannsbord ble dermed vertinnen Sandra Kim sittende alene med fire representanter fra fjor\xc3\xa5rets arrang\xc3\xb8rby, Bergen. En av dem var turistsjef Ola Hiis Berg som kalte det hele en \xc2\xabsv\xc3\xa6rt pinlig opplevelse\xc2\xbb. NTB spekulerte p\xc3\xa5 om det norske frav\xc3\xa6ret kunne skyldes at de tidligere mottakelsene ikke \xc2\xabhadde v\xc3\xa6rt s\xc3\xa6rlig vellykkede\xc2\xbb.\n_START_SECTION_\nSendingen\n_START_PARAGRAPH_\nFinalen varte i litt over tre timer, og sendingen hadde et potensielt publikum p\xc3\xa5 rundt 500 millioner seere. I salen var det 1300 publikummere, blant dem Belgias prins Albert og prinsesse Paola. Sendingen startet med en kortfilm med bilder fra ulike steder i Belgia og hovedstaden Brussel. Deretter ble seerne tatt med inn i konsertarenaen, hvor programleder Viktor Lazlo kom ut p\xc3\xa5 den spesialbygde scenen og fremf\xc3\xb8rte sangen \xc2\xabBreathless\xc2\xbb. _NEWLINE_Startrekkef\xc3\xb8lgen var avgjort ved loddtrekning h\xc3\xb8sten i forveien, og Norge \xc3\xa5pnet konkurransen, mens Sveits avsluttet. Deltakersangene ble akkompagnert av RTBFs stororkester, der Jo Carlier var sjefsdirigent. I tillegg hadde de fleste deltakerland, ogs\xc3\xa5 vertsnasjonen Belgia, en egen dirigent som dirigerte orkesteret under sitt respektive lands fremf\xc3\xb8ring. _NEWLINE_St\xc3\xb8rst oppmerksomhet f\xc3\xb8r konkurransen fikk Israel som ble presentert av komikerduoen Lazy Bums og l\xc3\xa5ten \xc2\xabShir habatlanim\xc2\xbb. Da sangen vant den israelske finalen, truet Israels kulturminister med \xc3\xa5 trekke seg dersom sangen skulle representere landet i Brussel. Statsr\xc3\xa5den gjorde imidlertid ikke alvor av truslene, og Lazy Bums s\xc3\xb8rget for en minneverdig opptreden i Eurovision Song Contest. L\xc3\xa5ten ble senere kanskje best husket for refrenglinjen \xc2\xabhoppa-hulle-hulle\xc2\xbb og Lazy Bums' energiske koreografi og Blues Brothers-inspirerte antrekk med tilh\xc3\xb8rende solbriller. _NEWLINE_Det svenske bidraget ble tvunget til \xc3\xa5 endre tittel f\xc3\xb8r den internasjonale finalen. \xc3\x85rsaken var at den originale tittelen \xc2\xabFyra Bugg & en Coca Cola\xc2\xbb ble ansett for \xc3\xa5 bryte EBU-reglementet som forb\xc3\xb8d tekster med merkevarenavn og kommersielt innhold. Den svenske l\xc3\xa5ten ble derfor omd\xc3\xb8pt til \xc2\xabBoogaloo\xc2\xbb._NEWLINE_Flere kjente artister deltok dette \xc3\xa5ret, blant annet Plastic Bertrand for Luxembourg og duoen Umberto Tozzi og Raf for Italia. Den tyske gruppen Wind var tilbake i konkurransen etter \xc3\xa5 ha blitt nummer to bak Bobbysocks og \xc2\xabLa det swinge\xc2\xbb to \xc3\xa5r tidligere. Ogs\xc3\xa5 dette \xc3\xa5ret endte gruppen p\xc3\xa5 andreplass, men fikk en viss kommersiell suksess etter konkurransen \xe2\x80\x93 s\xc3\xa6rlig i Danmark.  _NEWLINE_Seieren gikk til en annen tilbakevendende artist, Johnny Logan fra Irland. Han hadde vunnet konkurransen i 1980 med \xc2\xabWhat's Another Year\xc2\xbb, men hadde ikke lyktes i \xc3\xa5 lansere en internasjonal karriere i kj\xc3\xb8lvannet av seieren. Dette \xc3\xa5ret var han tilbake med l\xc3\xa5ten \xc2\xabHold Me Now\xc2\xbb som endte opp med en klar seier med 172 poeng og \xc3\xa5tte toppoeng. Som i 1980 ble Logan overveldet av f\xc3\xb8lelser etter \xc3\xa5 ha vunnet, og han slet med \xc3\xa5 treffe de h\xc3\xb8ye tonene under vinnerreprisen. Mot slutten av fremf\xc3\xb8ringen ropte han: \xc2\xabJeg elsker dere fremdeles, Irland\xc2\xbb og siktet til da han sa \xc2\xabJeg elsker dere, Irland\xc2\xbb under vinnerreprisen i 1980. Dobbeltseieren gjorde Logan til Eurovisions kanskje mest kjente deltaker, noe som har gitt ham tilnavnet Mr. Eurovision. \xc2\xabHold Me Now\xc2\xbb gikk inn p\xc3\xa5 hitlister over hele Europa, blant annet i Storbritannia og Norge. P\xc3\xa5 norske VG-lista n\xc3\xa5dde \xc2\xabHold Me Now\xc2\xbb en andreplass. Dette var den h\xc3\xb8yeste VG-lista-plasseringen til en vinnerl\xc3\xa5t i perioden 1982\xe2\x80\x932010 \xe2\x80\x93 om en ser bort fra de norske vinnerl\xc3\xa5tene \xc2\xabLa det swinge\xc2\xbb og \xc2\xabFairytale\xc2\xbb. Fremdeles huskes vinnerl\xc3\xa5ten av mange i Norge, og Johnny Logan opptr\xc3\xa5dte med l\xc3\xa5ten under Melodi Grand Prix 2017 \xe2\x80\x93 30 \xc3\xa5r etter seieren og TV2s \xc2\xabAllsang p\xc3\xa5 grensen\xc2\xbb sommeren 2019._NEWLINE_Ogs\xc3\xa5 tredjeplassen, Italias \xc2\xabGente di mare\xc2\xbb, ble en stor hit etter konkurransen. Sangerne Umberto Tozzi og Raf hadde store karrierer hjemme i Italia og var store favoritter f\xc3\xb8r finalen. Sangen kom imidlertid p\xc3\xa5 tredjeplass, uten poeng fra den norske juryen. Sangen gikk likevel inn p\xc3\xa5 hitlister over hele Europa etter konkurransen. Storbritannia ble nummer 13, noe som var landets d\xc3\xa5rligste plassering i konkurransen til da.\n_START_SECTION_\nNorges bidrag\n_START_PARAGRAPH_\nNorge deltok for 27. gang, og det norske bidraget var det f\xc3\xb8rste ut p\xc3\xa5 scenen i den internasjonale finalen. Per 2017 er dette f\xc3\xb8rste og eneste gang Norge har hatt startnummer \xc3\xa9n i konkurransen. Norges deltaker var Kate Gulbrandsen som fremf\xc3\xb8rte \xc2\xabMitt liv\xc2\xbb, skrevet av Rolf L\xc3\xb8vland og Hanne Krogh. Sangen vant en knapp seier i den norske finalen i februar, men sangen har siden blitt en Grand Prix-klassiker i Norge \xe2\x80\x93 godt hjulpet av Kate Gulbrandsens i\xc3\xb8ynefallende h\xc3\xb8ye h\xc3\xa5rsveis. Hun opptr\xc3\xa5dte blant annet med sangen under pausen i Melodi Grand Prix 2016._NEWLINE_Utdypende artikkel: Melodi Grand Prix 1987_NEWLINE_I Brussel dirigerte Terje Fj\xc3\xa6rn det norske bidraget, og Kate Gulbrandsen fremf\xc3\xb8rte \xc2\xabMitt liv\xc2\xbb. Med seg p\xc3\xa5 scenen hadde hun koristene Kari Iveland, Trygve Rasmussen og Amund Enger._NEWLINE_I avstemningen fikk Norge til sammen 65 poeng, noe som holdt til en niendeplass. Norge fikk 10 poeng fra Sverige som h\xc3\xb8yeste poengscore. John Andreassen kommenterte sendingen for b\xc3\xa5de NRK Fjernsynet og NRK P2. Sverre Christophersen leste den norske juryens poeng fra Oslo.\n_START_SECTION_\nAvstemningen\n_START_PARAGRAPH_\nPausenummeret var en markering av 30-\xc3\xa5rsjubileet for opprettelsen av Det europeiske \xc3\xb8konomiske fellesskap, passende nok siden finalen gikk av stabelen i EU-hovedstaden Brussel. I nummeret dukket den belgiske fl\xc3\xb8ytespilleren Marc Grauwels opp og spilte utdrag fra europahymnen. Etter pausenummeret startet avstemningen._NEWLINE_Hvert land hadde en jury med elleve\xc2\xa0lekfolk\xc2\xa0mellom 16 og 60 \xc3\xa5r, som bed\xc3\xb8mte de andre landenes sanger med poeng fra 1 til 5. Deretter summerte jurysekret\xc3\xa6ren sammen stemmene. Sangen som fikk flest jurystemmer, ble tildelt 12 poeng fra den nasjonale juryen. Andreplassen fikk 10, tredjeplassen 8, fjerdeplassen 7 og s\xc3\xa5 videre ned til tiendeplassen som fikk 1 poeng.\xc2\xa0Alts\xc3\xa5 ga hver jury 12, 10 og 8\xe2\x80\x931 poeng til sine ti favorittsanger. Det var ikke lov \xc3\xa5 stemme p\xc3\xa5 bidraget fra sitt eget land. Oppsynsmann for avstemningen var Frank Naef fra\xc2\xa0EBU. Hvert land hadde en representant som leste opp juryens poeng via telefon p\xc3\xa5 direkten under avstemningen.\xc2\xa0_NEWLINE_Norge \xc3\xa5pnet avstemningen og ga 8 poeng til vinnerl\xc3\xa5ten Irland, 10 poeng til Finland og 12 poeng Jugoslavia. Sistnevnte land tok en tidlig ledelse i konkurranse med Tyskland og Irland. Etter hvert tok imidlertid Irland en klar ledelse og beholdt den resten av avstemningen. Irland fikk \xc3\xa5tte tolvere og til sammen 172 poeng \xe2\x80\x93 den nest h\xc3\xb8yeste poengsummen i konkurransen til da. Dette var Irlands tredje seier i konkurransen til da."